බස් රථයේ ගමන්ගත් මඟීන් එකොළොස් දෙනකු මරුමුවට පත්කරමින් හා තවත් මගීන් හතළිහකට අධික ප්‍රමාණයකට තුවාල සිදුකරමින් ඉබ්බාගමුව මඩගල්ල මාර්ගයේ සිදුවූ ලංගම බස් අනතුර සම්බන්ධ නඩුව ඉකුත්දා මහාධිකරණයේදී විභාගයට ගත් අතර පැමිණිල්ලේ සහ විත්තියේ කරුණු ඉදිරිපත් කිරීමෙන් අනතුරුව මහාධිකරණ විනිසුරුවරයා විසින් නඩු විභාගය ඔක්තෝබර් 13 වැනි දිනට කල්තබනු ලැබීය.නඩුව විභාගයට ගැනුණේ කුරුණෑගල මහාධිකරණ විනිශ්චයකාර ලලිත් ජයසූරිය මහතා ඉදිරියේය.වර්ෂ 2003 ජූලි මස 04 වැනි දින ඉබ්බාගමුව මඩගල්ල මාර්ගයේ දීයාව අසල දී සිදුවූ මෙම දරුණු අනතුර සම්බන්ධයෙන් කුරුණෑගල උතුර ඩිපෝවේ රියැදුරකුවන හේරත් මුදියන්සේලාගේ ප්‍රේමරත්න නමැත්තාට, සාවද්‍ය මනුෂ්‍ය ඝාතන සිදුකිරීම සම්බන්ධයෙන් දණ්ඩනීති සංග්‍රහය යටතේ චෝදනා ගොනුකර ඇත.නඩුව විභාගයට ගැනුණු අවස්ථාවෙහි මහාධිකරණ විනිසුරුවරයා ඇමතූ විත්තිකරු වෙනුවෙන් පෙනීසිටින නීතිඥ රවි ජයවර්ධන මහතා පැවසුවේ අනතුරට ලක්වූ බස්රථය මෙම විත්තිකරුවන රියදුරු වෙත භාරදී තිබුණේ එයට පෙර දිනදී බවත්, එහි තිරිංග ඉතා අබලන් තත්ත්වයක පැවතීම නිසා බස් රථය පාලනය කරගැනීමට නොහැකිවීම මත අනතුරට භාජනය වූ බව සිතිය හැකි බවත් කීය.එම හේතුව මත කරුණු සලකා බලා නඩු විභාගයේදී ඔහුට අත්හිටවූ සිරදඬුවමක් ලබාදීම පිළිබඳව සලකා බලන ලෙසත් ඉල්ලා සිටියේය.රජයේ නීතිඥ උදාර කුරුණාතිලක මහතා සිද්ධිය පිළිබඳව කරුණු දක්වමින් අනතුර පිළිබඳව කරන ලද පරීක්ෂණ වාර්තාව අනුව බස් රථය අනතුරට භාජනය වීමට ප්‍රධාන හේතුව වී ඇත්තෙ එහිදී දුනු කැඩීයාම බවත්, තිරිංග පිළිබඳව එහි ප්‍රශ්නයක් ඇතිවී නැති බවත් කීය.